b'\n_START_ARTICLE_\nSilta salaiseen maahan\n_START_SECTION_\nTarina\n_START_PARAGRAPH_\nJess Aarons on kymmenvuotias poika, joka el\xc3\xa4\xc3\xa4 pienell\xc3\xa4 maatilalla vanhempiensa ja nelj\xc3\xa4n siskonsa kanssa. Perhe on melko k\xc3\xb6yh\xc3\xa4, vaikka is\xc3\xa4 k\xc3\xa4ykin t\xc3\xb6iss\xc3\xa4 kaupungissa. Kes\xc3\xa4lomalla Jess harjoittelee kotipihassa juoksua ollakseen seuraavana lukuvuonna koulun nopein juoksija. Syksyll\xc3\xa4 Jessin naapuriin muuttaa Burken perhe. Heid\xc3\xa4n tytt\xc3\xa4rens\xc3\xa4 Leslie her\xc3\xa4tt\xc3\xa4\xc3\xa4 heti huomiota erikoisella pukeutumisellaan ja harrastuksillaan. Jess ei pid\xc3\xa4 siit\xc3\xa4, ett\xc3\xa4 uusi naapuri koettaa koulussa ly\xc3\xb6tt\xc3\xa4yty\xc3\xa4 h\xc3\xa4nen seuraansa, kun pojat valmistautuvat juoksukilpailuun. Leslie p\xc3\xa4\xc3\xa4see kuitenkin kilpailuun mukaan ja voittaa sen. Tyt\xc3\xb6lle h\xc3\xa4vi\xc3\xa4minen on niin noloa, ett\xc3\xa4 juoksukilpailut loppuvat siihen. My\xc3\xb6s Jess on harmissaan h\xc3\xa4vi\xc3\xb6st\xc3\xa4\xc3\xa4n, mutta tutustuttuaan paremmin Leslieen heist\xc3\xa4 tulee parhaat yst\xc3\xa4vykset. _NEWLINE_Leslien vanhemmat ovat kirjailijoita, ja heid\xc3\xa4n kotonaan luetaan paljon. Leslie tuntee monia mielikuvituksellisia tarinoita, ja h\xc3\xa4n keksii Jessin ja Leslien oman salaisen valtakunnan, Terabithian. Seikkaillessaan Leslien kanssa Terabithiassa Jess oppii paljon asioita, joista h\xc3\xa4nelle on hy\xc3\xb6ty\xc3\xa4 arkiel\xc3\xa4m\xc3\xa4ss\xc3\xa4. H\xc3\xa4n oppii kohtaamaan vaikeat asiat ja selviytym\xc3\xa4\xc3\xa4n niist\xc3\xa4. My\xc3\xb6hemmin Leslie kuitenkin kuolee pudottuaan k\xc3\xb6yden katkettua jokeen.'